|  |  |
| --- | --- |
|  | ОДЛУКАО ИЗМЕНАМА СТРАТЕГИЈЕ РАЗВОЈА ДИГИТАЛНИХ ВЕШТИНА У РЕПУБЛИЦИ СРБИЈИ ЗА ПЕРИОД ОД 2020. ДО 2024. ГОДИНЕ("Sl. glasnik RS", br. 8/2023) |

На основу члана 38. став 1. Закона о планском систему Републике Србије ("Службени гласник РС", број 30/18) и члана 43. став 1. Закона о Влади ("Службени гласник РС", бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон), Влада доноси

**ОДЛУКУ
О ИЗМЕНАМА СТРАТЕГИЈЕ РАЗВОЈА ДИГИТАЛНИХ ВЕШТИНА У РЕПУБЛИЦИ СРБИЈИ ЗА ПЕРИОД ОД 2020. ДО 2024. ГОДИНЕ**

1. У Стратегији развоја дигиталних вештина у Републици Србији за период од 2020. до 2024. године ("Службени гласник", број 21/20, у даљем тексту: Стратегија), у делу 4. Циљеви Стратегије, у Одељку 4.1. Општи циљ Стратегије, речи:

"Показатељ на нивоу општег циља: Број грађана са унапређеним дигиталним вештинама

Базна вредност у 2018. години: 34,2% компјутерски писмених лица, 14,8% компјутерски делимично писмених лица

Циљана вредност у 2024. години: 46,2% компјутерски писмених лица, 26,8% компјутерски делимично писмених лица

Извор провере: Годишњи извештаји Републичког завода за статистику", замењују се речима:

"Показатељ на нивоу општег циља: Удео корисника рачунара старосне доби између 16-74 године (укупно)."

Базна вредност у 2022. години: 75,9% удела корисника рачунара старосне доби између 16-74 године.

Циљана вредност у 2024. години: 77% удела корисника рачунара старосне доби између 16-74 године.

Извор провере: Годишњи извештаји РЗС "Употреба информационо-комуникационих технологија у Републици Србији".

2. У Одељку 4.2. Посебни циљеви Стратегије, у оквиру посебног циља Унапређивање дигиталних компетенција у образовном систему, речи:

"Показатељ на нивоу посебног циља: Број школа које реализују учење дигиталних компетенција и број ђака који поседују дигиталне компетенције

Базна вредност у 2018. години: 55 гимназија које имају информатичка одељења

Циљана вредност у 2024. години: број гимназија које имају информатичка одељења увећан за 20%

Извор провере: Извештаји Министарства просвете, науке и технолошког развоја", замењују се речима:

"Показатељ на нивоу посебног циља: Број наставника који су прошли обукe у области развоја дигиталних компетенција (укупно).

Базна вредност у 2021. години: 33.796 наставника који су прошли обуке у области развоја дигиталних компетенција."

Циљана вредност у 2024. години: 34.100 наставника који су прошли обуке у области развоја дигиталних компетенција."

Извор провере: Завод за унапређење васпитања и образовања (Информатор о раду)".

У Одељку 4.2. Посебни циљеви Стратегије, у оквиру посебног циља Унапређење основних и напредних дигиталних вештина за све грађане, речи:

"Показатељ на нивоу посебног циља: Проценат компјутерски неписмених лица

Базна вредност у 2018. години: 51% компјутерски неписмених лица

Циљана вредност у 2024. години: 27% компјутерски неписмених лица

Извор провере: Годишњи извештаји Републичког завода за статистику", замењују се речима:

"Показатељ на нивоу посебног циља: Удео грађана који никада нису користили рачунар, старосне доби између 16-74 године (укупно).

Базна година у 2022. години: 17,3% грађана који никада нису користили рачунар, старосне доби између 19-74 године.

Циљана вредност у 2024. години: 15% грађана који никада нису користили рачунар, старосне доби између 19-74 године.

Извор провере: Годишњи извештаји Републичког завода за статистику "Употреба информационо-комуникационих технологија у Републици Србији"."

3. У делу 5. Мере за постизање циљева Стратегије, у оквиру Посебног циља 1. Унапређивање дигиталних компетенција у образовном систему, у Одељку 1.2. Унапређивање планова и програма наставе и учења у циљу стицања дигиталних компетенција у предуниверзитетском образовању, речи:

"Показатељ резултата на нивоу мере: Број ђака који су укључени у едукативне активности из области дигиталних вештина

Извор провере: Извештаји Министарства трговине, туризма и телекомуникација и Извештаји Министарства просвете, науке и технолошког развоја", замењују се речима:

"Показатељ резултата на нивоу мере: Број унапређених планова и програма наставе и учења у циљу стицања дигиталних компетенција у предуниверзитетском образовању.

Извор провере: Завод за унапређење васпитања и образовања (Информатор о раду)".

У Одељку 1.2. Унапређивање планова и програма наставе и учења у циљу стицања дигиталних компетенција у предуниверзитетском образовању, речи:

"1.2.5 Унапређивање планова и програма наставе и учења у циљу стицања дигиталних компетенција у средњим стручним школама, посебно за профиле машински техничар за компјутерско конструисање, техничар за роботику, електротехничар информационих технологија и електротехничар рачунара.", замењују се речима:

"1.2.5 Развој програма обуке за имплементацију онлајн и хибридне наставе у основном и средњем образовању".

4. У оквиру Посебног циља 2. Унапређење основних и напредних дигиталних вештина за све грађане, у Одељку 2.2. Акредитација програма обуке за развој дигиталних вештина грађана, речи:

"Показатељ резултата на нивоу мере: Број акредитованих програма

Извор провере: Извештаји Министарства просвете, науке и технолошког развоја", замењују се речима:

"Показатељ резултата на нивоу мере: Укупна вредност индекса дигиталне писмености популације, старосне доби од 12-60 година.

Извор провере: Редовно годишње истраживање "Грађани и медији: Конзумација, навике и медијска писменост" - Propulsion".

5. У Одељку 2.3. Подизање свести грађана о потреби усвајања дигиталних вештина, речи:

"2.3.1 Спровођење кампања подизања свести грађана (потрошача) о потреби усвајања дигиталних вештина у савременом дигиталном добу, посебно у области електронске трговине", замењују се речима:

"2.3.1 Спровођење кампања подизања свести грађана (потрошача) о потреби усвајања дигиталних вештина у савременом дигиталном добу у области електронске трговине, у циљу безбедне куповине путем интернета".

6. У Одељку 2.4. Унапређење дигиталних вештина за грађане на нивоу локалне самоуправе, речи:

"Показатељ резултата на нивоу мере: Број јединица локалних самоуправа које пружају електронске услуге грађанима на нивоу електронске управе

Извор провере: Национални портал електронске управе", замењују се речима:

"Показатељ резултата на нивоу мере: Број службеника у јавној управи који похађају програме обука за развој дигиталних вештина.

Извор провере: Извештаји Националне академије за јавну управу".

У Одељку 2.4. Унапређење дигиталних вештина за грађане на нивоу локалне самоуправе, речи:

"2.4.1 Повећање нивоа дигиталних вештина запослених у јединицама локалне самоуправе", замењују се речима:

"2.4.1 Спровођење програма обука за државне службенике у вези са развојем дигиталних компетенција".

У Одељку 2.4. Унапређење дигиталних вештина за грађане на нивоу локалне самоуправе, речи:

"2.4.4 Подршка програмима у области развоја дигиталних вештина на нивоу локалне самоуправе.", замењују се речима:

"2.4.4. Спровођење програма обука за запослене у јединицама локалне самоуправе у вези са развојем дигиталних компетенција".

7. У Посебном циљу 3. Развој дигиталних вештина у односу на потребе тржишта рада, Одељак 3.1. Задовољавање потреба тржишта рада за дигиталним вештинама на свим нивоима и промоција могућности у ИКТ сектору, речи:

"3.1.1 Праћење потражње за дигиталним вештинама на националном и локалном нивоу", замењују се речима:

"3.1.1. Анализа потреба за стручним усавршавањем јавних службеника која укључује и дигиталне компетенције на националном и локалном нивоу".

У Одељку 3.1. Задовољавање потреба тржишта рада за дигиталним вештинама на свим нивоима и промоција могућности у ИКТ сектору, речи:

"3.1.4. Креирање онлајн алата за самопроцену дигиталних вештина и препоруку развоја недостајућих вештина у складу са профилом кандидата и потражњом на тржишту радне снаге", замењују се речима:

"3.1.4. Промоција могућности за развој каријере путем унапређења дигиталних вештина кроз саветовање и професионалну оријентацију".

У Одељку 3.1. Задовољавање потреба тржишта рада за дигиталним вештинама на свим нивоима и промоција могућности у ИКТ сектору, речи:

"3.1.5. Креирање пакета обука на више нивоа дигиталних вештина, уз укључивање модула који се односе на развој предузетничких способности", замењују се речима:

"3.1.5. Спровођење обука које се односе на развој предузетничких способности "Пут до успешног предузетника".

8. У одељку 3.2. Креирање и спровођење мера активне политике запошљавања у односу на ефекте у области ИКТ, речи:

"3.2.1. Спровођење сертификованих/акредитованих програма обуке у областима дигиталних вештина од значаја за запошљавање, које укључују развој "меких" пословних/предузетничких вештина у оквиру програма обуке, са посебним освртом на жене предузетнице", замењују се речима:

"3.2.1. Спровођење сертификованих/акредитованих програма обуке у областима дигиталних вештина од значаја за запошљавање, које укључују развој "меких" пословних/предузетничких вештина у оквиру програма обуке, са посебним освртом на жене предузетнице и на младе жене које су незапослене и не стичу образовање".

9. У Одељку 3.4. Развој дигиталних вештина запослених, укључујући и запослене у јавној управи, са фокусом на дигиталне вештине које су повезане са специфичностима радног места, речи:

"3.4.1. Праћење потражње за дигиталним вештинама које су повезане са специфичностима радног места", замењују се речима:

"3.4.1. Анализа потреба јавних службеника на националном и локалном нивоу за стручним усавршавањем из области дигиталних вештина, у складу са специфичностима радног места".

У Одељку 3.4. Развој дигиталних вештина запослених, укључујући и запослене у јавној управи, са фокусом на дигиталне вештине које су повезане са специфичностима радног места, речи:

"3.4.2. Подстицање развоја обука запослених у појединачним секторима на више нивоа комплексности радног ангажовања", замењују се речима:

"3.4.2. Развој и спровођење програма обука из области дигиталних вештина у складу са захтеваним компетенцијама за специфична радна места".

10. У Посебном циљу 4. Целоживотно учење ИКТ стручњака, Oдељак 4.3. Подизање истраживачких капацитета у ИКТ области, речи:

"Показатељ резултата на нивоу мере: Број реализованих пројеката у ИКТ области/ Вредност ИКТ пројеката

Извор провере: Jавно доступни извори", замењују се речима:

"Показатељ резултата на нивоу мере: Број финансираних пројеката малих и средњих предузећа у области ИКТ од стране Фонда за иновациону делатност.

Извор провере: Извештај о раду Фонда за иновациону делатност".

11. У Одељку 4.4. Унапређење вештина ИКТ стручњака и промоција целоживотног учења, речи:

"4.4.3. Промоција увођења изборних ИКТ курсева у складу са потребама струке на високошколским установама који нису из ИКТ области (пољопривреда, медицина, право, економија и сл.)", замењују се речима:

"4.4.3. Промоција и подстицање увођења изборних предмета у складу са потребама струке и тржишта, а који развијају дигиталне вештине на високошколским установама".

12. Ову одлуку објавити на интернет страници Владе, на порталу е-Управа и на интернет страници Министарства информисања и телекомуникација, у року од седам радних дана од дана усвајања.

Ову одлуку објавити у "Службеном гласнику Републике Србије".